

2013/0015 (COD)

СЪОБЩЕНИЕ НА КОМИСИЯТА ДО ЕВРОПЕЙСКИЯ ПАРЛАМЕНТ  
  
съгласно член 294, параграф 6 от Договора за функционирането на Европейския съюз  
  
относно

позиция на Съвета във връзка с приемането на директива на Европейския парламент и на Съвета относно оперативната съвместимост на железопътната система в рамките на Европейския съюз (преработен текст)

(текст от значение за ЕИП)

1. История на досието

На 30 януари 2013 г. Комисията прие цялостен пакет от шест законодателни предложения за постигане на по-качествени и по-разнообразни железопътни услуги в Европа.

Подобряването на качеството на услугите и ефективността е необходимо, за да стане железопътният транспорт по-привлекателен избор за пътниците и да се насърчи преходът към този вид транспорт. В контекста на ограничения на публичните средства може да се постигне по-добро съотношение качество-цена и дълготрайност.

Пакетът има за цел също така да стимулира нововъведенията в железопътния транспорт на ЕС в отговор на очакванията на потребителите. Това се постига по три отделни и взаимосвързани начина:

1. отваряне на националните пазари за пътнически транспорт за конкуренция и въвеждане на задължителни търгове за възлагане на договори за обществени услуги;
2. укрепване на независимостта на управителите на инфраструктура, така че те да контролират всички основни функции на железопътната мрежа и гарантиране на общ и равнопоставен достъп до железопътния транспорт;
3. укрепване ролята на Агенцията на принципа „обслужване на едно гише“ за издаване на валидни за целия ЕС разрешения за пускане на пазара на возила и сертификати за безопасност на операторите.

|  |  |
| --- | --- |
| Дата на изпращане на предложението на Европейския парламент и на Съвета (документ COM(2013) 30 final — 2013/0015 (COD): | 31 януари 2013 г. |
| Дата на становището на Европейския икономически и социален комитет: | 10 юли 2013 г. |
| Дата на становището на Комитета на регионите: | 8 октомври 2013 г. |
| Дата на позицията на Европейския парламент на първо четене: | 26 февруари 2014 г. |
| Дата на приемане на позицията на Съвета: | 10 декември 2015 г. |

2. Цел на предложението на Комисията

Комисията предложи да бъде преработена Директивата за оперативната съвместимост (2008/57/ЕО) за отстраняване на съществени пропуски. Независимо от измененията, внесени с предходните железопътни пакети, в целия ЕС остават в сила най-различни национални технически правила и процедурите за издаване на разрешения за возила се различават значително между отделните държави членки. Запазването на съществени пречки пред достъпа до пазара на нови участници и производители на железопътни возила пречи на доизграждането на едно действително единно европейско железопътно пространство.

Комисията предложи да се въведе опростена и единна рамка за издаване на разрешения за возила и да се разшири обхватът на техническите спецификации за оперативна съвместимост (ТСОС), като едновременно с това се изясни връзката им с националните правила. За постигането на тези цели Комисията предложи да се предоставят повече права на Европейската железопътна агенция (по-долу „Агенцията“).

3. Коментари относно позицията на Съвета

Позицията, приета на първо четене от Съвета по транспорт на 10 декември 2015 г., подкрепя основните цели на предложението на Комисията за въвеждане на единно разрешение за возило.

Позицията на Съвета съдържа и нови разпоредби, които разглеждат конкретни случаи и представляват отговор на загриженостите на някои държави членки:

* въвеждане в експлоатация на подсистеми за контрол, управление и сигнализация. Според позицията на Съвета националните органи по безопасността остават отговорни за пускането в експлоатация на тази подсистема;
* преходен период от три години по глава V от Директива 2008/57/ЕО вместо предложените две години; както и
* сроковете за прилагане на ТСОС. Позицията на Съвета внесе неяснота в предложения текст, който позволяваше да се посочат ясни срокове за прилагането на ТСОС към съществуващите подсистеми. .

Комисията приветства факта, че позицията на Съвета добавя:

* „обслужване на едно гише“ при издаването на разрешения за возила, тъй като това ще улесни обмена на информация между заявителите, Агенцията и националните органи по безопасността.
* нова разпоредба, според която Агенцията трябва да изготви нов европейски регистър на возилата, тъй като това опростява настоящата ситуация (26 национални регистри на возилата) и съответства на новата роля на Агенцията при издаването на разрешения за возила.

Комисията обаче със съжаление отбелязва:

* всички изменения, въведени по отношение на делегираните и изпълнителните правомощия, включително системното прибягване до клаузата за непредставяне на становище, което е в противоречие с духа и буквата на член 5, параграф 4, втора алинея, буква б) от Регламент (ЕС) № 182/2011;
* премахването на задължението държавите членки да предоставят на Комисията ясна и точна информация по отношение на транспонирането на директивите в националното право, което обаче бе застъпено от Европейския парламент, Съвета и Комисията в тяхната съвместна политическа декларация от 27 октомври 2011 г. относно обяснителните документи.

4. Заключение

Комисията е на мнение, че актуализирането на законодателството относно оперативната съвместимост на железопътната система е от решаващо значение за въвеждането на опростена и единна рамка при издаването на разрешения за возила. Едно актуализирано законодателство би намалило значително голямото разнообразие от национални технически правила в ЕС и, което не по-малко важно, големите различия между процедурите за издаване на разрешения за возила в отделните държави членки.

В дух на конструктивност, Комисията приема позицията, приета от Съвета, което дава възможност на Европейския парламент да приеме окончателния текст на второ четене, заедно с останалите пет предложения от четвъртия пакет в областта на железопътния транспорт. Комисията е на мнение, че едновременното приемане на предложенията по т.нар. техническо и пазарно направление ще донесе максимални ползи в областта на качеството на услугите, ефективността и конкурентоспособността на железопътния сектор.